Id-Deċiżjoni tal-Kummissjoni
tas-17 ta’ Mejju 2001
li temenda l-Anness mad-Deċiżjoni tal-Kummissjoni li tfassal il-listi proviżorji ta’ l-istabbilimenti tal-pajjiżi terzi li minnhom l-Istati Membri jistgħu jawtorizzaw l-importazzjonijiet tal-laħam frisk tat-tjur, rigward ir-Repubblika Popolari taċ-Ċina
(notifikata fid-dokument numru Ċ(2001) 1425)
(Test b’rilevanza ŻEE)
(2001/400/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE [1] tat-22 ta’ Ġunju 1995 dwar il-kondizzjonijiet sabiex jitfasslu, għal perjodu interim taż-żmien, listi proviżorji ta’ l-istabbilimenti tal-pajjiżi terzi li minnhom l-Istati Membri huma awtorizzati li jimportaw ċerti prodotti ta’ oriġini mill-annimali, ta’ prodotti mis-sajd jew ta’ molluski bivalvi, kif emendata bid-Deċiżjoni 2001//KE [2], u b’mod partikolari Artikolu 2(1) tagħha,
Billi:
(1) Id-Deċiżjoni tal-Kummissjoni 97/4/KE [3] tfassal listi proviżorji ta’ l-istabbilimenti tal-pajjiżi terzi li minnhom l-Istati Membri jawtorizzaw l-importazzjonijiet tal-laħam frisk tat-tjur.
(2) Id-Deċiżjoni tal-Kummissjoni 94/984/KE [4] li tistabbilixxi l-kondizzjonijiet tas-saħħa ta’ l-annimali u ċ-ċertifikati veterinarji sabiex jiġi importat il-laħam frisk tat-tjur minn pajjiżi terzi, kif emendata bid-Deċiżjoni tal-Kummissjoni 2000/352/KE [5], inkluża r-Repubblika Popolari taċ-Ċina fl-Anness I ta’ magħha li tfassal il-lista tal-pajjiżi terzi jew tal-partijiet tal-pajjiżi terzi li huma permessi li jużaw iċ-ċertifikati stabbiliti fl-Anness II tagħha.
(3) Ir-Repubblika Popolari taċ-Ċina hija permessa bid-Deċiżjoni tal-Kummissjoni 2000/352/KE, li tuża ċ-ċertifikat mudell B, imma biss rigward il-muniċipalità ta’ Shangai minbarra l-kontea ta’ Chongming u rigward id-distretti ta’ Weifang, Linyi u Qindao fil-provinċja ta’ Shandong.
(4) L-Amministrazzjoni Statali ta’ l-Ispezzjon mad-Dħul u l-Ħruġ u l-Kwarantina (iċ-CIQ-SA) hija l-awtorità responsabbli fir-Repubblika Popolari taċ-Ċina mill-ħruġ taċ-ċertifikati li għandhom x’jaqsmu mal-laħam frisk tat-tjur.
(5) Ir-Repubblika Popolari taċ-Ċina bagħtet lista ta’ l-istabbilimenti li jipproduċu l-laħam frisk tat-tjur mir-reġjuni msemmija hawn fuq, li għalihom l-awtoritajiet responsabbli jiċċertifikaw illi l-istabbilimenti msemmija huma skond ir-regoli Komunitarji.
(6) Twettqu numru ta’ spezzjonijiet mill-Uffiċċju ta’ l-Ikel u Veterinarju skond ir-regoli Komunitarji; billi dawn l-ispezzjonijiet żvelaw illi l-istabbilimenti proposti mir-Repubblika Popolari taċ-Ċina jissodisfaw il-ħtiġiet tal-leġislazzjoni Komunitarja rilevanti.
(7) Tista’ għalhekk tiġi mfassla lista proviżorja ta’ l-istabbilimenti li jipproduċu l-laħam frisk tat-tjur għar-Repubblika Popolari taċ-Ċina skond il-proċedura stabbilita fid-Deċiżjoni tal-Kunsill 95/408/KE rigward ċerti pajjiżi.
(8) Il-miżuri provduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
It-test ta’ l-Anness ma din id-Deċiżjoni jiġi miżjud ma’ l-Anness mad-Deċiżjoni tal-Kummissjoni 97/4/KE.
Artikolu 2
Din id-Deċiżjoni hija indirizzata lill-Istati Membri.
Artikolu 3
Din id-Deċiżjoni għandha tibda tapplika b’effett mill-24 ta’ Mejju 2001.
Magħmula fi Brussel, fis-17 ta’ Mejju 2001.